Delta Dowr Danaw

Ertachva an Bes UNESCO ew Delta Dowr Danaw. (Roumanek: Delta Dunării)  .  Hebm ew an sekond moyha delta en Europa woja Delta Dowr Volga. Ma an brassa radn a’n delta en Roumani (1331 mildir pedrek), gen tabm bian en Ukrayn (272 mildir pedrek). Ertachva an Bes a gomprehend an Komplek Morlydn Razim-Sinoe ewedh, desedhys dhe’n soth, rag gul myns kowal a 1994 mildir pedrek. Apoyntys veu avel Ertachva an Bs ha teller glebdir Ramsar en 1991. 

Doronieth
An delta a dhallathas furvya a-dro dhe 4000 KOK pan sevis level an mor. Lettys veu an Dowr Danaw gen bank tewes hag y tallathas an ryver derevel lappys tewes. A-dro dhe 40% a’n delta a veu derevys e’n vilvledhen dhiwettha, drefen tus dhe dreghi kosow, ow kawsya usyans gweres. Patron komplek a brasow, kenegi, goverow ha lydnow ew. An uhelder kresek ew 0.52m hag a-dro dhe 20% a'n delta ew en-dadn level an mor.
Godhvewnans
Desedhys ew an delta war for'ow divroans posek dhe ydhyn, ha kevys ew 320 ha moy a ehednow ena, en aga mesk pelikanes, lobigow gwydn hag ergowannow. An ryvers ew bewva dhe lies ehen a buskes, pekar ha krijes (sturgeon) ha lydnbuskes (carp), ha’n lydnow dhe buskes erel pekar ha dowresti (catfish) ha tranchys (tench). Emesk an enevales ema dowrgeun, mynkes ha badhes gwels. 
Poblans
A-dro dhe 20,000 a dus ew trigys e’n delta, 4,600 anodhans en porth Sulina. An delta ew onan a’n telleryow leha poblek en Europa. Pur gonnyk ew an drigoryon avel marnoryon. En gwir, udn drevesigeth, Mila 23 (poblans 1,200), a brovia sportysi neb a waynyas lies pewas e’n Gwariow Olympek (8 owr, 9 arhans ha 2 brons), Kampyoriethow an Bes (32 owr, 26 arhans ha 31 brons) ha Kampyoriethow Europek (20 owr, 12 arhans ha 10 brons), pub pewas rag kanouya.

Klass:Ertachva an Bys UNESCO